Lelakimu Yang Dulu

Lelakimu Yang Dulu merupakan sebuah siri drama televisyen Malaysia 2019, adaptasi dari novel 2018 dengan tajuk yang sama nukilan Farah Darianna. Drama ini diarahkan oleh Eoon Shuhaini, dibintangi oleh Sharnaaz Ahmad dan Nelydia Senrose sebagai teraju utama. Siri ini memulakan tayangan perdana di Slot Akasia TV3 bermula 19 September 2019 menggantikan Kau Yang Pertama.

Ini merupakan projek televisyen pertama lakonan bersama Nelydia dan Sharnaaz dalam tempoh lima tahun sejak Setitis Kasih Darmia (2014). Siri ini boleh didapati melalui penstriman dalam talian di saluran YouTube rasmi TV3.

Sinopsis
Mengisahkan tentang konflik perkahwinan antara Hazrul dan Daliya apabila mereka terpisah selepas Hazrul ditangkap di atas cubaan merogol. Selepas Hazrul ditangkap, Daliya bertemu Hazrul dan ingin mendapatkan penjelasan terus dari suaminya itu. Namun, Hazrul masih mendiamkan diri.

Daliya cuba menuntut cerai tetapi Hazrul enggan berbuat demikian. Daliya mengambil keputusan untuk membawa diri. Beberapa bulan kemudian, Daliya masih buntu memikirkan masa depannya lebih-lebih lagi dia disahkan mengandung. Namun, kandungannya itu dirahsiakan daripada Hazrul. Daliya ditemukan dengan Nazli, Zana, dan Ibu Maryam apabila Daliya pengsan selepas hampir dilanggar oleh kereta milik Nazli.

Kehidupan Daliya berubah selepas tinggal di rumah Ibu Maryam sekeluarga. Dia bekerja sebagai tukang jahit di kilang langsir Ibu Maryam. Kehadiran Daliya disenangi, lebih-lebih lagi oleh Nazli apabila dia mula ada hati dengan Daliya. Berlainan pula dengan Zana, dia tidak suka pada Daliya dan cemburu dengan layanan baik keluarganya terhadap Daliya.

Selepas dua tahun, Hazrul dan Daliya ditemukan semula. Anak yang dirahsiakan itu akhirnya diketahui oleh Hazrul. Hazrul berusaha untuk memiliki anak mereka, Isyraf untuk membalas dendam pada Daliya. Bagi Hazrul, Daliya adalah isteri yang tidak setia. Daliya meninggalkannya sewaktu dia kehilangan segalanya. Adakah rasa dendam akan terus mengatasi rasa cinta Hazrul buat Daliya? Dapatkah Daliya menerima Hazrul kembali?

Pelakon

Pelakon utama
 Sharnaaz Ahmad sebagai Hazrul Izzuddin
 Nelydia Senrose sebagai Daliya
 Redza Rosli sebagai Nazli
 Nadia Brian sebagai Zana

Pelakon pembantu
 Ungku Hariz sebagai Idlan
 Reen Rahim sebagai Faiqa
 Syafnida Shuhaimi sebagai Nina
 Razzuan Rosli sebagai Ikhwan
 Azizah Mahzan sebagai Maryam
 Jalaluddin Hassan sebagai Haji Fuad
 Dian P.Ramlee sebagai Hajah Dian
 Rosnah Johari sebagai Ibu Hazrul
 Hamidah Wahab sebagai Umi
 Tash Yong sebagai Marina

Runut bunyi
 "Takdir Tercipta" - Hafiz Suip dan Adira
 "Mimpi Yang Berulang" - Nova Band
 "Puas" - Amir Masdi
 "Kepada Dia" - Farahdhiya
 "Memori" - Sevendays
 "Kisah Antara Kita" - One Avenue Band
 "Peneman" - Hazama
 "Hilang Selamanya" - Nine
 "Kisah Kasih" - Nubhan
 "Tak Sempurna" - Rin Muzzafar
 "Mungkir Janji" - Eddie Hamid dan Wanie Mentor
 "Vroom Vroom" - Nabila Razali

Rujukan

Drama Melayu 2019
Drama adaptasi novel di Malaysia
Rancangan TV3